#  Zapisnik sa dvadeset prvog sastanka Radne grupe za KDO u bankarstvu i finansijama

**održanog u četvrtak, 13. februara 2014. u prostorijama Narodne banke Srbije**

U četvrtak 13. februara sa početkom u 10 časova, održan je prvi sastanak Radne grupe za korporativnu društvenu odgovornost u bankarstvu i finansijama u 2014. godini. Na sastanku su razmatrane sledeće teme:

*Saradnja sa školama u kojima postoji obrazovni profil „Bankarski službenik“*

U skladu sa dogovorom sa prethodnog sastanka, škole su do 31. januara dostavile pregled tema i potencijalnih termina za predavanja učenicima i nastavnicima. Na osnovu pristiglih informacija, Isidora Orlović je izradila tabelarni prikaz predavanja za učenike i nastavnike koji je poslat članicama Radne grupe prilikom zakazivanja sastanka. Na samom sastanku, članice su se izjasnile u vezi sa temama koje bi mogle da pokriju i dogovoreno je da do petka - 14. februara dostave potvrde za odabrana predavanja. Potvrđeno je da će se predavanje za nastavnike održati 28. marta, dok će se termini u školama odrediti u koordinaciji sa predavačima i samim školama.

Takođe, Isidora Orlović je obavestila prisutne da su se Ekonomska škola iz Subotice i Prva ekonomska škola iz Beograda javile u vezi sa problemom prakse za svoje učenike i da je zahvaljući ažurnosti članica taj problem veoma brzo rešen i da je obezbeđen dovoljan broj mesta za praksu.

*Upoznavanje sa novim članicama*

Sastanku je prisustvovala predstavnica Dunav osiguranja koja je predstavila aktivnosti svoje kompanije na polju fiansijske edukacije i izrazila spremnost da se uključe u postojeće projekte Radne grupe.